Bekende handelsname staak bedrywighede in RuslandMeer as 62 000 mense werk by McDonald’s se 850 restaurante in Rusland. (Foto: Alexander Nemenov / AFP) Groot handelsname soos McDonald’s, Coca-Cola en Starbucks het Dinsdag hul bedrywighede in Rusland opgeskort. Dié maatskappye volg op die spoor van talle internasionale handelsname, waaronder PepsiCo, wat hul dienste en verkope óf heeltemal gestaak óf beperk het. McDonald’s het al sy 850 restaurante in Rusland tydelik gesluit waar meer as 62 000 mense werk. Dié stappe volg nadat Rusland Oekraïne byna twee weke gelede ingeval het. Verskeie boikot-beroepe is sedertdien op al dié handelsname, simbole van Amerikaanse kulturele invloed op die wêreld, gemaak terwyl beleggers ook vrae oor hul teenwoordigheid in Rusland begin vra het. “Ons kan nie die onnodige menslike lyding wat in Oekraïne ontvou, ignoreer nie,” het McDonald’s oor dié tydelike sluiting gesê. PepsiCo sê hoewel verkope van sy Pepsi-koeldrank, asook 7Up en Mirinda, gestaak word, sal die maatskappy voortgaan om produkte soos melk en babakos aan te bied. “Deur aan te hou werk, sal ons ook voortgaan om die lewensbestaan ​​van ons 20 000 Russiese medewerkers en die 40 000 Russiese landbouwerkers in ons voorsieningsketting te ondersteun,” het Ramon Laguarta, uitvoerende hoof van PepsiCo, in ’n verklaring gesê. Starbucks, wat 130 Koeweitse konglomeraat-bestuurde koffiewinkels in Rusland het, het gesê alle bedrywighede, waaronder produkversendings, sal opgeskort word. ’n Span van die Yale-universiteit in die VSA wat ’n lys van maatskappye met ’n beduidende teenwoordigheid in Rusland byhou, het gesê sowat 290 maatskappye het sedert die inval onttrekking uit die land aangekondig. Ongeveer 30 multinasionale ondernemings bly steeds op die lys van maatskappye met aansienlike blootstelling aan Rusland. Sommige ondernemings het egter om wetlike redes besluit om nie alle bedrywighede te staak nie. In Rusland word Yum! Brands se talle KFC- en Pizza Hut-restaurante onafhanklik besit. Takke in maatskappybesit het wél bedrywighede opgeskort. Maatskappye kan huiwerig wees om te onttrek, onder meer omdat hulle noodsaaklike produkte soos farmaseutiese bestanddele vervaardig en verkoop, het Tim Fort, ’n professor in sake-etiek aan die Indiana-universiteit in die VSA, gesê.